M. Dzurinda, predseda vlády SR: (2004-06-24):
Hneď na úvod chcem povedať, že nepochybne mi v doplňujúcej otázke poviete, čo vás trápi a iste v každej ľudskej činnosti sa nájdu problémy, ale na takto meritórne postavenú otázku chcem vám ponúknuť niekoľko argumentov, ktoré to meritum, že by vláda nebodaj sťažovala obciam prístup k eurofondom, podľa mňa jednoznačne vyvrátia. Jeden som už ponúkol. Systém poskytovania pomoci je nastavený tak, aby bol efektívny a zároveň transparentný, čo nevyhnutne so sebou prináša aj istú dávku administratívy pravidiel a postupov. Všetci vieme, že je vyžadovaná predpísaná žiadosť o poskytnutie nenávratného finančného príspevku, overovanie kompletnosti spisu, stanovenie presných výberových kritérií a výberových postupov atď. Táto administratíva, pravidlá a postupy sú však nevyhnutné, keď uvážime, že ide o čerpanie čiastky 1,041 mld. eúr zo štrukturálnych fondov Európskej únie a Slovenská republika chce túto čiastku využiť čo najefektívnejšie a, samozrejme, aj transparentne. Efektívnosť využitia finančných prostriedkov, t. j. financovanie tých najlepších projektov v súlade s cieľmi programových dokumentov a rámca podpory spoločenstva je premietnutá do stanovenia presných a vhodných výberových kritérií a výberových postupov. Uvedené kritériá a postupy musia byť, samozrejme, aj transparentné. O samotnej funkčnosti systému svedčí však najmä reálne čerpanie finančných prostriedkov. Možno konštatovať, že Slovensko je prvou krajinou spomedzi nových členov Európskej únie, ktorá spustila mechanizmus čerpania zdrojov z eurofondov, a teda sa nepotvrdili obavy niektorých politikov, že v tomto roku Slovensko nevyčerpá zo štrukturálnych fondov z Európskej únie ani korunu. Prvý prevod prostriedkov zo štrukturálnych fondov Európskej únie očakáva rezort financií ako centrálny platobný orgán v júli tohto roku. Koneční prijímatelia pomoci získajú na financovaní už rozbehnutých projektov v oblasti sociálnej politiky zdroje v objeme 190 mil. korún. V neposlednom rade je uľahčené čerpanie prostriedkov z fondov aj vďaka publicite a informovanosti konečným prijímateľom pomoci. Táto publicita a informovanosť je zastrešená centrálne na odbore riadenia pre príslušné fondy v rámci ministerstva výstavby a regionálneho rozvoja, s cieľom priblížiť problematiku čerpania finančných prostriedkov zo štrukturálnych fondov bližšie ku konečným prijímateľom pomoci. Bolo v rámci uvedeného odboru zriadené na ministerstve výstavby a regionálneho rozvoja Informačné centrum. Bola vytvorená stránka internetová. Vznikla pracovná skupina pre publicitu, tvorená aj zo zástupcov Združenia miest a obcí a vyšších územnosprávnych celkov. Budúca spolupráca bude fungovať priamo cez manažérov publicity, ktorí budú delegovať tieto samosprávne inštitúcie. Avšak VÚC, obce, mestá a regionálne rozvojové agentúry sú pravidelne informované aj prostredníctvom elektronickej pošty, klasickej, fyzickej pošty. Pravidelne dostávajú najčerstvejšie informácie. Sú im distribuované letáky, brožúry. V budúcnosti sa pripravuje aj spravodaj o aktuálnom dianí v oblasti štrukturálnych fondov. Chcem vás informovať, pani poslankyňa, že sám som spoluorganizoval niektoré podujatia, stretnutia so starostami, primátormi, aby im získavanie prostriedkov bolo čo najviac uľahčené. Ale myslím si, že najdôležitejší je vždy výsledok. To, čo vy budete považovať za zložité, komplikované, možno také zložité, komplikované nie je. Práve včera napríklad sme vo vláde rozhodli o schválení dvoch veľmi významných projektov zo štrukturálnych fondov pre mestá a obce. V prvom prípade ide o povodie Torysy. V druhom prípade ide o povodie Tople. Chcem vás informovať, pani poslankyňa, že v tom prvom projekte, kde očakávame nenávratný finančný príspevok z Kohézneho fondu až 1,75 mld. korún, sú zainteresované 4 mestá – Prešov, Sabinov, Lipany, Veľký Šariš a 34 obcí od Brezovičky cez Vysokú, Olšov, Kamenicu, Uzovský Šalgov, Uzovské Peklany, nebudem ich všetky menovať, aby som neťahal čas, možno až po Krivany a Kendice. Dohromady do tohto projektu je zainteresovaných vyše 200 tisíc obyvateľov Šariša. Teda 4 mestá a 34 obcí pochopili a boli schopné pripraviť podklady tak, že vláda projekt schválila. Dáme 10 % zo štátneho rozpočtu k tým 85 nenávratným, z európskych fondov iba 5 % budú financovať príslušné mestá a obce. Ide o projekt kanalizácie týchto obcí a miest, ide o projekt zabezpečenia pitnej vody. Myslím, že podobne významný je aj druhý, povodie Torysy, do ktorého sú zainteresované 2 mestá – Vranov nad Topľou, Hanušovce nad Topľou a 14 obcí. Tu je dotknutých asi 40 tisíc obyvateľov tohto zemplínskeho regiónu. Investícia je to nenávratne z Fondu kohézneho 1,47 mld., opäť zvyšok väčšinovo štátny rozpočet a iba časť samospráva. Na tom teda chcem dokumentovať len na včerajšom príklade, ktorý sa týkal 6 miest a 48 našich obcí, kde starostovia boli schopní pripraviť dokumenty tak, že môžeme oficiálne požiadať a myslím, že tento projekt, tieto projekty majú šance na schválenie a pridelenie týchto významných prostriedkov pre mestá a obce regiónu východného Slovenska. Ale tak ako som povedal na úvod, predpokladám, že vy vo svojej poslaneckej práci, praxi ste sa stretli s problémami, rád si ich vypočujem, a tak ako pri svojich častých stretnutiach s primátormi a starostami našich miest a obcí, ak budeme schopní jestvujúci systém vylepšiť aj vďaka vášmu príspevku, tak to radi urobíme.